CELEX: 52016PC0712
Language: sk
Date: 2016-11-15
Title: Návrh ROZHODNUTIE RADY o pristúpení EÚ k Medzinárodnému poradnému výboru pre bavlnu (ICAC)

EURÓPSKA KOMISIA
            V Bruseli15. 11. 2016
            COM(2016) 712 final
            2016/0349(NLE)
            Návrh
            ROZHODNUTIE RADY
            o pristúpení EÚ k Medzinárodnému poradnému výboru pre bavlnu (ICAC)
            
               
         
         
            
               DÔVODOVÁ SPRÁVA
            
            
               1. KONTEXT NÁVRHU
            
            
               Medzinárodný poradný výbor pre bavlnu (International Cotton Advisory Committee – ICAC) je medzinárodný komoditný orgán (International Commodity Body – ICB) pre bavlnu. Jeho poslaním je pomáhať vládam pri posilňovaní zdravého svetového hospodárstva v sektore bavlny. Toto poslanie plní zabezpečovaním transparentnosti na svetovom trhu s bavlnou a tým, že slúži ako zúčtovacie stredisko pre technické informácie o produkcii bavlny a ako medzinárodné diskusné fórum o otázkach spojených s bavlnou. Výbor ICAC pôsobí ako štatistický pozorovateľ a spája krajiny, ktoré vyrábajú bavlnu, spotrebúvajú ju a obchodujú s ňou, ako aj všetky segmenty sektoru bavlny. Má globálnu podpornú úlohu. Nezapája sa do tvorby ani určovania cien bavlny.
            
            
               Do dnešného dňa je výbor ICAC jedným z mála medzinárodných komoditných orgánov
                  1
               , ktorého Európska únia (EÚ) nie je členom, aj keď deväť členských štátov patrí v súčasnosti medzi členov výboru ICAC vo vlastnom mene (Belgicko, Nemecko, Grécko, Fínsko, Francúzsko, Taliansko, Holandsko, Poľsko a Španielsko). Členstvo v ICAC je v záujme Únie vzhľadom na význam bavlny pre hospodárstvo Únie. EÚ je producentom bavlny a z čistého dovozcu bavlny (do roku 2008) sa od roku 2009 stala čistým vývozcom bavlny. Textilný a odevný priemysel EÚ je významným používateľom bavlneného plátna. Bavlna navyše predstavuje významnú oblasť európskej rozvojovej spolupráce, keďže EÚ je aj naďalej hlavným darcom pre africký sektor bavlny.
            
            
               Pri rôznych príležitostiach [konkrétne vo svojich záveroch z roku 2004 (ref. 8972/04), 2008 (ref. 9986/08) a 2010 (ref. 9648/10)] Rada Európskej únie žiadala Európsku komisiu, aby zvážila členstvo EÚ vo výbore ICAC. V roku 2013 Rada poverila Komisiu, aby v mene Európskej únie a na základe smerníc na rokovania rokovala o pristúpení Únie k výboru ICAC (rozhodnutie Rady č. 13406/13, 16. septembra 2013). So zreteľom na pristúpenie Únie k výboru ICAC všetky členské štáty oznámili zrušenie svojho členstva v súlade s článkom II oddielom 3 pravidiel a predpisov výboru ICAC
                  2
               .
            
            
            
               2.
                     PRÁVNY ZÁKLAD
            
            
               Keďže najdôležitejšiu súčasť úloh výboru ICAC predstavujú obchodné otázky, právnym základom by mal byť článok 207 ZFEÚ.
            
            
               3.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Vzhľadom na súčasnú situáciu sa Komisia domnieva, že členstvo vo výbore ICAC by bolo žiaduce, pretože by:
            
            
               –umožnilo EÚ jednotne vyjadrovať svoje stanoviská k otázkam spojeným s bavlnou a platiť jeden príspevok v príslušnom medzinárodnom komoditnom orgáne a pritom zohľadňovať stanoviská členských štátov EÚ,
            
            
               –poskytlo EÚ prístup k informáciám o otázkach spojených s bavlnou, čo by umožnilo sledovať trh s bavlnou a ovplyvňovať záležitosti v oblasti bavlny,
            
            
               –uľahčilo spojenia a partnerstvá medzi súkromným sektorom EÚ (bavlna a textil), producentmi a spotrebiteľmi bavlny (z EÚ a rozvojových krajín) a orgánmi verejnej moci.
            
            
               Sekretariát výboru ICAC sa vyjadril v prospech členstva EÚ, keďže členstvo EÚ posilní význam a medzinárodné postavenie výboru ICAC ako medzinárodného komoditného orgánu. Jednoznačne potvrdil, že EÚ nijako nezodpovedá za žiadne súčasné ani budúce finančné nedoplatky jednotlivých členov.
            
            
            
               4.
                     VPLYV NA ROZPOČET
            
            
               Členstvo vo výbore ICAC je založené na platbe ročného príspevku. Vypočítava sa každoročne ako funkcia počtu členov výboru ICAC (pevná časť) a objemu surovej bavlny, s ktorým každý člen obchodoval (premenná časť). Bolo by treba uhradiť prvý príspevok v maximálnej výške 400 000 EUR, ktorý EÚ zabezpečí primeraný vplyv na záležitosti výboru ICAC a umožní jej zúčastňovať sa v rozsiahlej miere na činnostiach výboru ICAC.
            
            
            
               5.
                     ĎALŠIE PRVKY: Plány vykonávania
            
         
         
            
               Únia zabezpečí, aby členské štáty Únie zdieľali všetky výhody jej pristúpenia k výboru ICAC. Členstvo v podvýboroch a pracovných skupinách bude otvorené pre zástupcov členských štátov ako súčasť delegácie Únie, pričom sa zohľadní dôležitosť všetkých článkov hodnotového reťazca bavlny vrátane produkcie a spotreby v regiónoch Únie, v ktorých je táto činnosť dôležitá pre poľnohospodárstvo, priemysel a obchodné podniky. Zástupcu Európskej komisie budú najmä v poradnej skupine pre súkromný sektor (PSAP) sprevádzať náhradníci a pozorovatelia na základe žiadostí členských štátov podľa článku VI oddielu 3 písm. a) bodu 1 pravidiel a predpisov výboru ICAC.
            
            
            
            
               2016/0349 (NLE)
            
            
               Návrh
            
            
               ROZHODNUTIE RADY
            
            
               o pristúpení EÚ k Medzinárodnému poradnému výboru pre bavlnu (ICAC)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 3 a 4 v spojení s jej článkom 218 ods. 6,
            
            
               so zreteľom na návrh Európskej komisie,
            
            
               so zreteľom na súhlas Európskeho parlamentu
                  3
               ,
            
            
               keďže:
            
            
               (1)Európska únia (EÚ) nie je členom Medzinárodného poradného výboru pre bavlnu, aj keď je už členom mnohých medzinárodných komoditných orgánov.
            
            
               (2)V dňoch 27. apríla 2004, 27. mája 2008 a 10. mája 2010 Rada vo svojich záveroch o akčnom pláne EÚ o reťazcoch poľnohospodárskych komodít, závislosti a chudobe, o partnerstve EÚ-Afrika na podporu rozvoja bavlnárskeho odvetvia a o posilnení opatrení EÚ v oblasti komodít vyzvala Komisiu, aby zvážila členstvo EÚ v Medzinárodnom poradnom výbore pre bavlnu.
            
            
               (3)Dňa 16. septembra 2013 Rada poverila Komisiu, aby v mene Európskej únie rokovala o pristúpení Únie k výboru ICAC v súlade s článkom II oddielmi 1 a 2 jeho pravidiel a predpisov
                  4
               , pričom uviedla, že členstvo vo výbore ICAC je v záujme Únie vzhľadom na význam bavlny pre hospodárstvo Únie; EÚ je producentom bavlny a z čistého dovozcu bavlny (do roku 2008) sa od roku 2009 stala čistým vývozcom bavlny. Textilný a odevný priemysel EÚ je významným používateľom bavlneného plátna. Bavlna navyše predstavuje významnú oblasť európskej rozvojovej spolupráce, keďže EÚ je aj naďalej hlavným darcom pre africký sektor bavlny.
            
            
               (4)Únia zaplatí príspevok v súlade s článkom II oddielom 2 písm. a) bodom 2 písm. c) pravidiel a predpisov výboru ICAC. EÚ nemožno brať na zodpovednosť za žiadne súčasné ani budúce finančné nedoplatky jednotlivých členov výboru ICAC.
            
            
               (5)Protokol č. 4 o bavlne Aktu o pristúpení Helénskej republiky k Únii
                  5
                by sa mal naďalej zohľadňovať aj po pristúpení Únie k výboru ICAC,
            
            
               PRIJALA TOTO ROZHODNUTIE:
            
            
               Článok 1
            
            
               Pristúpenie Európskej únie k Medzinárodnému poradnému výboru pre bavlnu sa týmto schvaľuje v mene Únie.
            
         
         
            
               Článok 2
            
            
               Predseda Rady určí osobu splnomocnenú oznámiť v mene Európskej únie toto rozhodnutie Medzinárodnému poradnému výboru pre bavlnu.
            
            
               Článok 3
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  EÚ je členom Medzinárodnej organizácie pre kávu, Medzinárodnej organizácie pre kakao, Medzinárodnej organizácie pre tropické drevo, Medzinárodnej organizácie pre cukor, Medzinárodnej rady pre olivový olej, Medzinárodnej rady pre obilniny, Medzinárodnej študijnej skupiny pre kaučuk, Medzinárodnej študijnej skupiny pre olovo a zinok, Medzinárodnej študijnej skupiny pre nikel a Medzinárodnej študijnej skupiny pre neželezné kovy.
               
               
                  
                     (2)
                  Pozri oficiálne webové sídlo ICAC: https://www.icac.org/about-International-Cotton-Advisory-Committee/rules 
               
               
                  
                     (3)
                  Ú. v. EÚ C , , s. .
               
               
                  
                     (4)
                  Pravidlá a predpisy Medzinárodného poradného výboru pre bavlnu prijaté na 31. plenárnej schôdzi 16. júna 1972 zmenené na 74. plenárnom zasadnutí 11. decembra 2015. Pozri oficiálne webové sídlo ICAC: https://www.icac.org/about-International-Cotton-Advisory-Committee/rules
               
               
                  
                     (5)
                  Ú. v. EÚ L 291, 19.11.1979.